钦定古今图书集成/理学汇编/经籍典/第138卷 > 《汉韩婴诗外传二》 > 《𫠆弁》
## 钦定古今图书集成/理学汇编/经籍典/第138卷 > 《汉韩婴诗外传二》 > 《𫠆弁》

人主欲得善射及远中，微则悬贵爵重赏以招致之，
内不阿子弟，外不隐远人，能中是者取之，是岂不致
之人道也哉？虽圣人弗能易也。今欲治国驭民，调一
上下，将内以固城，外以拒难，治则制人，人弗能制，乱
则危削灭亡，可立待也。然而求卿相辅佐，独不如是
之公？惟便辟以己之用，是岂不独过矣。故有社稷，莫
不欲安，俄则危矣；莫不欲存，俄则亡矣。古之国千馀，
今无数十，其故何也？莫不失于是也。故明主有私人
以百金名珠玉，而无私以官职事业者也。亦曰：“本不
利所诈也。彼不能而主使之，是暗主也；臣不能而为
之，是诈臣也。主暗于上，臣诈于下，灭亡无日矣”，俱害
之道也。故惟明主能爱其所爱，暗主则必危其所爱。
夫文王非无便辟，亲比己者，超然乃举太公于舟人
而用之，岂私之哉？以为亲耶，即异族之人也；以为故
耶，即末尝相识也；以为姣好耶，即太公年七十二。
然而齿堕矣。然而用之者，文王欲立贵道，欲白贵名，
兼制天下，以惠中国，而不可以独，故举是人而用之。
贵道果立，贵名欲白，兼制天下，立国七十二，姬姓独
居五十二，周之子孙苟不狂惑，莫不为天下显诸侯，
夫是之谓能爱其所爱矣。故惟明主能爱其所爱，暗
主必危其所爱，此之谓也。《大雅》曰：“贻厥孙谋，以燕翼子。《小雅》曰：“死丧无日，无几相见”，危其所爱之谓也。